
JUDEŢUL BUZĂU

MUNICIPIUL BUZĂU

CONSILIUL LOCAL

PROCES – VERBAL

încheiat astăzi, 14 noiembrie 2016, orele 10,00, cu ocazia şedinţei

extraordinare a Consiliului Local al Municipiului Buzău

Astăzi, data de mai sus, prin Dispoziţia nr. 829 din 10 noiembrie 2016, a fost convocată şedinţa extraordinară a Consiliului Local al Municipiului Buzău.

La lucrările şedinţei extraordinare au fost prezenţi 21 consilieri din totalul celor 23 membri ai consiliului local în funcţie. Lipsesc motivat domnii consilieri Alexandru Mihai şi Vasile Gheorghe.

La şedinţă participă, fără drept de vot, domnul ing. Constantin Toma, primarul municipiului Buzău şi domnul Sava George, inspector cu atribuţii delegate de secretar.

De asemenea la şedinţă, participă în calitate de invitaţi:

- Ceaușel Cristian Ștefan, consilier primar;

- Peneş Gabriel, consilier primar;
  - Colţeanu Luminiţa, consilier în cadrul Serviciului Elaborare, Dezvoltare şi Implementare Proiecte;
- reprezentanţi mass-media locală;

- alţi participanţi. 

Proiectul ordinii de zi al şedinţei extraordinare a fost adus la cunoştinţă publică în termen legal de către domnul Sava George, inspector cu atribuţii delegate de secretar, prin intermediul presei locale şi pagina de internet şi cuprinde:

1.- proiectul de hotărâre privind aprobarea  proiectelor  tehnice și a indicatorilor tehnico-economici aferenți obiectivului de investiții ”Reabilitarea energetică a blocurilor de locuințe din Municipiul Buzău, în cadrul Programului Operaţional Regional (POR) 2014 - 2020, apelul de proiecte nr. POR/2016/3/3.1/A/1 – Axa prioritară 3 - Sprijinirea  tranziției către o economie cu emisii scăzute de carbon, Prioritatea de investiții 3.1 Operațiunea A-Clădiri rezidenţiale”;

2.- proiectul de hotărâre privind aprobarea „Planului de Acțiune pentru Energie Durabilă 2015 - 2020” al Municipiului Buzău;
3.- proiectul de hotărâre privind aprobarea Planului de ocupare a funcţiilor publice pentru aparatul de specialitate al primarului municipiului Buzău şi pentru Direcţia de Asistenţă Socială a municipiului Buzău în anul 2017;

4.- proiectul de hotărâre privind constituirea comisiei de evaluare și selecționare a asociațiilor și fundațiilor în vederea acordării subvențiilor de la bugetul local, stabilirea grilei de evaluare a asociațiilor și fundațiilor în vederea acordării subvenției și aprobării liniilor de subvenționare prioritară în domeniul asistenței sociale;

5.- proiectul de hotărâre pentru completarea și înlocuirea componenței nominale a comisiei pentru muncă și protecție socială a Consiliului Local al municipiului Buzău;

6.- proiectul de hotărâre pentru pentru aprobarea modificării și completării Hotărârii nr. 115/2016 pentru aprobarea Procedurii privind acordarea înlesnirii la plată a creanţelor bugetare restante datorate bugetului local de către persoanele fizice şi juridice prin eşalonare la plată;

7.- proiectul de hotărâre privind organizarea şi funcţionarea Târgului de Crăciun – ediţia 2016 și a Orăşelului Copiilor – ediţia 2016/2017;

8.- proiectul de hotărâre privind înființarea “Clubului Seniorilor” în cadrul Centrului Cultural “Alexandru Marghiloman” precum și aprobarea Regulamentului de Organizare şi Funcţionare al acestuia;

         9.- prezentarea Informării nr. 267/CLM/2016 a Societății Comerciale “Trans - Bus” S.A. Buzău cu privire la realizarea indicatorilor de performanță prevăzuți în contractul de mandat nr. 3766/2016 și contractul de performanță nr. 5718/2007 pentru perioada 01.01-31.08.2016;

10.-  alte probleme ale activităţii curente. 
X X X

Lucrările şedinţei extraordinare a Consiliului Local al Municipiului Buzău sunt deschise de către domnul Sava George, inspector cu atribuţii delegate de secretar, care anunţă că şedinţa este legal constituită, fiind convocată în termen legal prin Dispoziţia nr. 829 din 10 noiembrie 2016, apoi anunţă cvorumul şedinţei care este de 21 consilieri prezenţi din 23 consilieri în funcţie.

Domnul Sava George, inspector cu atribuţii delegate de secretar, supune aprobării plenului consiliului local procesul-verbal al şedinţei din data de 09 noiembrie 2016, cu menţiunea că acesta a fost semnat de către preşedintele de şedinţă şi de domnul Sava George, inspector cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 21 de voturi pentru, domnii consilieri aprobă procesul verbal al şedinţei Consiliului Local al Municipiului Buzău din data de 09 noiembrie 2016 în forma prezentată.

În continuare, domnul Sava George, inspector cu atribuţii delegate de secretar adresează rugămintea domnului Florescu Constantin, preşedintele şedinţei, să preia conducerea lucrărilor şedinţei.

X X X

Domnul consilier Florescu Constantin, preşedintele şedinţei:

 
„Bună ziua! Pe ordinea de zi a şedinţei de astăzi au fost introduse două proiecte de hotărâre suplimentare, după cum urmează:


1.- proiectul de hotărâre privind constituirea Comisiei Tehnice de Amenajare a Teritoriului şi Urbanism a municipiului Buzău;
2.- proiectul de hotărâre privind angajarea unui avocat care să reprezinte interesele Consiliului Local al Municipiului Buzău, ale municipiului Buzău şi ale Primarului Municipiului Buzău în litigiile prezente cu S.C. „Compania de Apă” S.A. Buzău prevăzute în anexa 1 dar şi în litigiile viitoare cu S.C. “Compania de Apă” Buzău S.A.
      X X X

Domnul consilier Florescu Constantin, preşedintele şedinţei supune la vot ordinea de zi cu completările aduse, care este adoptată cu unanimitate de voturi.

X X X
Domnul consilier Florescu Constantin, președintele ședinței, supune atenției domnilor consilieri proiectul de hotărâre privind privind aprobarea  proiectelor  tehnice și a indicatorilor tehnico - economici aferenți obiectivului de investiții ”Reabilitarea energetică a blocurilor de locuințe din Municipiul Buzău, în cadrul Programului Operaţional Regional (POR) 2014 - 2020, apelul de proiecte nr. POR/2016/3/3.1/A/1 – Axa prioritară 3 - Sprijinirea  tranziției către o economie cu emisii scăzute de carbon, Prioritatea de investiții 3.1 Operațiunea A-Clădiri rezidenţiale”;
Domnul consilier Ionescu Constantin:

„Bună ziua. Aş avea o întrebare cu privire la acest proiect de hotărâre. În primul rând, am văzut documentaţia tehnică, sunt doar şase blocuri care şi-au dat acordul ca şi proprietari 100%, pentru a se înscrie în acest program de reabilitare energetică. Ce se întâmplă cu celelalte 50, în situaţia în care un singur proprietar nu este de acord şi nu semnează? Se blochează, se derulează, se repartizează, ce se întâmplă? Ar fi păcat pentru ceilalţi proprietari să nu se meargă până la capăt cu acest proiect de reabilitare termică. A doua întrebare: ce se întâmplă la acest moment în municipiul Buzău atunci când sunt proprietari care în continuare îşi montează polistiren pe bloc, în condiţiile în care, conform legislaţiei şi directivelor europene, trebuie să aibă obligatoriu autorizaţie de construire. Inclusiv pentru aceste blocuri care sunt solicitate şi supuse finanţării de la Uniunea Europeană se obţine autorizaţie de construcţie, cum este şi corect. În continuare se derulează lucrări particulare, individuale, mai mult sau mai puţin pe întreg blocul sau apartament, în care fiecare îşi izolează după considerente proprii. Vă mulţumesc.”
Doamna Colţeanu Luminiţa, consilier în cadrul Serviciului Elaborare, Dezvoltare şi Implementare Proiecte:
„La prima întrebare vă pot răspunde. Pentru a evita această problemă, pentru ca toate aceste 53 de blocuri să intre pe o singură cerere de finanţare cât și pentru cazul în care dacă într-un singur bloc, o persoană nu semnează, am făcut aceste calupuri mai mici. Timpul ne permite să avem cereri de minim 100 de mii de euro şi tocmai de aceea, avem primele şase blocuri în două cereri de finanţare. Sunt câte trei blocuri pe cerere. De la aceste blocuri avem absolut totul în regulă, strict cereri de finanţare, miercuri le vom depune. În continuare avem cereri.”  
Domnul consilier Ionescu Constantin: 
„Dacă un proprietar sau mai mulţi nu-şi dau acordul?”

Constantin Toma, primarul municipiului Buzău:

„Din păcate, va trebui modificată legea, deoarece avem deja astfel de situaţii în care îmi sunt prezentați inclusiv agenţi economici care sunt la parter. Sunt locatari care au mai puţine surse de venituri, sau au venituri foarte mici şi nu vor să intre în aşa ceva. Legea din păcate nu ne ajută.”

Doamna Colţeanu Luminiţa, consilier în cadrul Serviciului Elaborare, Dezvoltare şi Implementare Proiecte:
 „Acestea sunt ghidurile europene. Vă pot spune că grupările pentru persoanele fizice sunt de 25% din valoarea construcţiei, cu montaj şi echipamente. Pentru agenţii economici care desfăşoară activităţi economice în cadrul unor apartamente cu altă destinaţie decât cea de spaţiu comercial plate este de 100%.”

Domnul consilier Ionescu Constantin: 

„Dar pentru cei care şi-au amenajat ulterior?”
Doamna Colţeanu Luminiţa, consilier în cadrul Serviciului Elaborare, Dezvoltare şi Implementare Proiecte:
 „Pentru cei care şi-au amenajat ulterior sau firme care desfăşoară activităţi economice, ei sunt cei care nu au dorit să semneze. Chiar şi cu presiunea locatarilor. Din această cauză am făcut cereri mai mici în valoarea pe care ne-o specifică ghidul pentru a nu întâmpina astfel de probleme. La aceste şase blocuri nu există nici un fel de problemă, avem semnăturile de la toată lumea mai ales că acestea necesită nişte lucrări. Este nevoie de schimbarea termopanelor, lucrări la coloane, etc.”
Constantin Toma, primarul municipiului Buzău:

„Pentru cea de-a doua problemă ridicată. Sunt controale, amenzi, deocamdată nu avem altceva la îndemână.”
Domnul consilier Barbu Ion:

„Vedem că se crează o problemă cu familiile care nu dispun de venituri pentru a participa la acest program. În anii anteriori, s-a încercat cel puţin la nivel de Consiliu Local, să se discute pentru eventualitatea creării unui proiect care să vizeze participarea Primăriei sau finanţarea acestor lucrări. În cazul familiilor cu probleme deosebite şi în cazul în care se finanţează, se încearcă recuperarea de la familia respectivă a acestor cheltuieli într-o perioadă de timp. Dacă acest lucru se face şi este adus la cunoştinţă opiniei publice şi va trece prin Consiliul Local un asemena proiect, eu cred că şi alţii vor intra în acest program şi este bine să ştim.”

Doamna Colţeanu Luminiţa, consilier în cadrul Serviciului Elaborare, Dezvoltare şi Implementare Proiecte:
 „Există un mecanism de recuperare pe care dumneavoastră l-aţi aprobat, primăria îşi asumă cheltuielile pentru proprietari, iar aceştia vor plăti la primărie în termen de 5 ani de zile, rate egale fără dobânzi.”

Constantin Toma, primarul municipiului Buzău:

„Chiar şi în aceste condiţii au existat refuzuri. Este vorba de blocul cel mai înalt de la intrarea în Buzău, în care au fost discuţii, au fost inclusiv în audienţă o mulţime de cetăţeni de acolo.”
Doamna Colţeanu Luminiţa, consilier în cadrul Serviciului Elaborare, Dezvoltare şi Implementare Proiecte:
 „Costurile nu sunt foarte mici.”
Constantin Toma, primarul municipiului Buzău:

„Chiar pentru participarea de 25%. Uniunea Europeană vine cu o participare de 60%.” 
Domnul consilier Roşioru Silviu – Laurenţiu:

„Referitor la ceea ce a spus domnul primar, cred că ar fi cazul să fie traşi la răspundere cei care nu au urmărit aceste lucrări de execuţie şi nu oamenii, care nu au nici o vină. Din neştiinţă poate au făcut aceste lucrări. Trebuie să verificăm angajaţii care nu s-au ocupat precum și pe cei care au fost responsabili de această situaţie.”
Domnul consilier Barbu Ion:

„Dacă este să discutăm pe acest subiect, nu mi se pare în regulă să venim acum şi să sancţionăm nişte lucruri care au fost făcute de oameni, în condiţiile în care Primăria nu a accesat nici un ban, nu a verificat.”
Domnul consilier Florescu Constantin, președintele ședinței:

„Acest subiect nu are nici o legătură.” 

Constantin Toma, primarul municipiului Buzău:

„Înţeleg de la domnul consilier Ionescu Constantin, că se pune problema de lucrările care se fac acum, nu ceea ce s-a întâmplat acum 10-15 ani. Nici nu mai ştii dacă acea lucrare a fost făcută sau nu. Noi ne referim la lucrările care sunt la zi. Despre acestea vorbim. Sunt o mulţime de amenzi date, avem vreo 60 de mii de amenzi pe care nu le recuperăm, ceea ce înseamnă aproximativ 130 de miliarde, acestea nu sunt glume.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aprobarea „Planului de Acțiune pentru Energie Durabilă 2015 - 2020” al Municipiului Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aprobarea Planului de ocupare a funcţiilor publice pentru aparatul de specialitate al primarului municipiului Buzău şi pentru Direcţia de Asistenţă Socială a municipiului Buzău în anul 2017;
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind constituirea comisiei de evaluare și selecționare a asociațiilor și fundațiilor în vederea acordării subvențiilor de la bugetul local, stabilirea grilei de evaluare a asociațiilor și fundațiilor în vederea acordării subvenției și aprobării liniilor de subvenționare prioritară în domeniul asistenței sociale;


Domnul consilier Florescu Constantin, preşedintele şedinţei: 
„Avem vot secret. Se vor distribui buletinele de vot”. 
Domnul consilier Lambru Daniel, membru al comisiei de validare, anunţă rezultatul votului secret privind constituirea comisiei de evaluare și selecționare a asociațiilor și fundațiilor în vederea acordării subvențiilor de la bugetul local, stabilirea grilei de evaluare a asociațiilor și fundațiilor în vederea acordării subvenției și aprobării liniilor de subvenționare prioritară în domeniul asistenței sociale: 

Lambru Daniel: 15 voturi pentru, 5 voturi împotrivă, 1 abţinere, 2 voturi anulate. 
Alexandru Mihai: 15 voturi pentru, 5 voturi împotrivă, 1 abţinere, 2 voturi anulate. 
Barbu Liviu - Dragoş: 16 voturi pentru, 4 voturi împotrivă, 1 abţinere, 2 voturi anulate. 
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru completarea și înlocuirea componenței nominale a Comisiei pentru muncă și protecție socială a Consiliului Local al Municipiului Buzău;
Domnul consilier Florescu Constantin, preşedintele şedinţei: 
„Avem vot secret. Se vor distribui buletinele de vot”. 
Domnul consilier Lambru Daniel, membru al comisiei de validare, anunţă rezultatul votului secret pentru completarea și înlocuirea componenței nominale a Comisiei pentru muncă și protecție socială a Consiliului Local al Municipiului Buzău: 

Hudiţoiu Bogdan – Florin: 20 voturi pentru, 1 vot împotrivă, 2 voturi anulate. 
Roşioru Silviu - Laurenţiu: 20 voturi pentru, 1 vot împotrivă, 2 voturi anulate.

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea modificării și completării Hotărârii nr. 115/2016 pentru aprobarea Procedurii privind acordarea înlesnirii la plată a creanţelor bugetare restante datorate bugetului local de către persoanele fizice şi juridice prin eşalonare la plată;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind organizarea şi funcţionarea Târgului de Crăciun – ediţia 2016 şi a Orăşelului Copiilor – ediţia 2016/2017;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind înființarea “Clubului Seniorilor” în cadrul Centrului Cultural “Alexandru Marghiloman” precum și aprobarea Regulamentului de Organizare şi Funcţionare al acestuia; 

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.
X X X

Domnul consilier Florescu Constantin, președintele ședinței, supune atenției domnilor consilieri prezentarea Informării nr. 267/CLM/2016 a Societății Comerciale “Trans - Bus” S.A. Buzău cu privire la realizarea indicatorilor de performanță prevăzuți în contractul de mandat nr. 3766/2016 și contractul de performanță nr. 5718/2007 pentru perioada 01.01-31.08.2016;
Domnul consilier Barbu Ion:

„Cum este posibil ca această societate, în condiţiile în care criteriile sunt riguros stabilite la începutul anului, să aibă la recuperare nişte sume atât de mari. Ştim foarte bine că bugetul Societății Comerciale “Trans - Bus“ S.A. Buzău este susţinut din bugetul primăriei şi constatăm din această informare că venitul net, coeficientul de performanţă este în procent de 237%. Undeva există o problemă.”
Constantin Toma, primarul municipiului Buzău:

„Este un amănunt din trecut. Nu ştiu dacă aţi fost în Consiliul Local la acea dată. De anul viitor vom fi mult mai performanţi, în sensul că vom pune performanţa pe primul loc.”
Domnul Sava George, inspector cu atribuţii delegate de secretar:


„Urmează ca în Consiliul Local până la sfârşitul anului să introducem toţi indicatorii financiari şi nefinanciari, pentru toate societăţile comerciale aflate în subordinea Consiliului Local. Aşa cum preciza şi domnul primar vor fi alţi indicatori şi alte ţinte.” 
Domnul consilier Florescu Constantin, președintele ședinței:

„Noi am luat act.” 
Domnul consilier Roşioru Silviu – Laurenţiu: 
„Ar fi fost normal ca domnul director de la Societatea Comercială “Trans - Bus“ S.A. Buzău să fi fost prezent în sală. Am rugămintea de a-l invita la şedinţa viitoare. În primul rând nu-l cunoaştem, deoacere nu s-a prezentat niciodată în noul mandat al Consiliului Local. Eu unul am câteva întrebări pe care vreau să i le adresez. Sunt foarte multe lucruri în neregulă acolo.”
Domnul consilier Florescu Constantin, președintele ședinței:

„Am luat act de solicitarea dumneavoastră. La şedinţa viitoare îl vom chema pe domnul director al Societății Comerciale “Trans - Bus“ S.A. Buzău.
Informarea Societății Comerciale “Trans - Bus“ S.A. Buzău nu se votează, se ia doar act că v-am adus la cunoştinţă această informare.”
X X X

Domnul consilier Florescu Constantin, preşedintele şedinţei: 
„La cele două proiecte de hotărâre suplimentare va vota şi domnul consilier Alexandru Mihai care în acest moment a ajuns la şedinţă.”
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind constituirea Comisiei Tehnice de Amenajare a Teritoriului şi Urbanism a municipiului Buzău;

Domnul consilier Florescu Constantin, preşedintele şedinţei: 
„Avem vot secret. Se vor distribui buletinele de vot”. 
Domnul consilier Lambru Daniel, membru al comisiei de validare, anunţă rezultatul votului secret privind alegerea membrilor Comisiei Tehnice de Amenajare a Teritoriului şi Urbanism a municipiului Buzău: 
1. Ionuţ - Sorin Apostu: 22 voturi pentru, 1 vot anulat. 
2. Victor Tîrlea: 21 voturi pentru, 1 vot  împotrivă, 1 vot anulat.
3. Bogdan - Virgil Barbu: 22 voturi pentru, 1 vot anulat.
4. Viorel Constantinescu: 22 voturi pentru, 1 vot anulat.
5. Aurelian Mareş: 22 voturi pentru, 1 vot anulat.
6. Ana Tomoiu: 22 voturi pentru, 1 vot anulat.
7. Daniel Popa: 22 voturi pentru, 1 vot anulat.
8. Ionel Stănuţă: 21 voturi pentru, 1 vot  împotrivă, 1 vot anulat.
9. Elena – Sorina Leau: 22 voturi pentru, 1 vot anulat.
10. Nicolae Cârstoiu: 21 voturi pentru, 1 vot  împotrivă, 1 vot anulat.
11. Mirela Marin: 21 voturi pentru, 1 vot  împotrivă, 1 vot anulat.

Domnul consilier Lambru Daniel, membru al comisiei de validare, anunţă rezultatul votului secret privind Secretariatul Tehnic:

1. ing. Marius Stan: 21 voturi pentru, 1 abţinere, 1 vot anulat.
2. ing. Victor Alexandru: 21 voturi pentru, 1 abţinere, 1 vot anulat.
3.  ing. Titus - Florian Samoilă: 21 voturi pentru, 1 abţinere, 1 vot anulat.
4.  jurist Mariana - Mihaela Başturea: 21 voturi pentru, 1 abţinere, 1 vot anulat.
5. ing. Gabriel Baltă: 21 voturi pentru, 1 abţinere, 1 vot anulat.
6. sing. Nicu Dinu: 21 voturi pentru, 1 abţinere, 1 vot anulat.
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind angajarea unui avocat care să reprezinte interesele Consiliului Local al Municipiului Buzău, ale municipiului Buzău şi ale Primarului Municipiului Buzău în litigiile prezente cu S.C. „Compania de Apă” S.A. Buzău prevăzute în anexa 1 dar şi în litigiile viitoare cu S.C. “Compania de Apă” Buzău S.A.;
Domnul Florescu Constantin, președintele ședinței:

„Am văzut motivarea, este legală.” 
Constantin Toma, primarul municipiului Buzău:

„Este deja o situaţie la limita absurdului. În timp ce S.C. “Compania de Apă” S.A. Buzău atacă cu două firme de avocatură, una din Bucureşti şi una din Cluj, noi ne vedem nevoiţi să lucrăm cu trei sau patru jurişti din primărie, care trebuie să facă faţă celor 780 de dosare pe Legea 10/2001 şi la alte câteva sute de dosare şi documente care sunt în diferite stadii, plus alte câteva sute de dosare pe care nu le putem ataca deoarece nu mai avem jurişti. Este o situaţie foarte neplăcută. Pe noua organigramă mai angajăm cinci sau şase jurişti, dar după ce ne-am dat seama de amploarea fenomenului, de lipsa de asistenţă juridică în primărie, probabil că această echipă de jurişti din cadrul primăriei ar trebui să fie mult mai mare. Sunt, cel puţin pe Legea 10/2001, dosare neatacate de 15 ani. Nu este audienţă în care să nu avem oameni foarte supăraţi şi pe bună dreptate, iar în acest moment nu ştiu cum să ieşim din această situaţie foarte neplăcută. Aceasta este situaţia în acest moment. Vă rog să aprobaţi această solicitare. După cum aţi văzut şi în ziarul Opinia, se doreşte îndepărtarea mea. Chiar dacă voi rezista trei ani şi jumătate sau doar trei zile nu voi da înapoi, deoarece doresc să fac ordine în acest oraş. Sunt  ameninţat, inclusiv fizic şi trebuie să mă apăr pe toate căile, să apăr şi primăria de acestă situaţie extrem de neplăcută pentru oraşul nostru. Vă mulţumesc.”
Domnul consilier Roșioru Silviu – Laurențiu:

„Domnule primar, stimaţi colegi. Posibil să fie adevărat că domnul director de la Compania de Apă şi-a angajat avocaţi, dar din propria mea experienţă, avocaţii nu sunt tocmai potriviţi pentru a face servicii juridice Consiliului Local. Eu cred că avem Serviciul Juridic şi jurişti în primărie, cred că vor fi mult mai eficienţi decât un avocat. Avocaţii după cum ştiţi au onorarii foarte mari. Dacă domnul Ionel Tescaru şi-a angajat avocaţi asta nu înseamnă că va câștiga. Avem o experienţă tristă şi cu domnul avocat Sălcuţan Alexandru. După cum ştiţi am pierdut cele două procese unde dânsul ne-a reprezentat. Eu cred că mult mai eficient ar fi ca juriştii din primărie să se ocupe cu seriozitate de acest caz. Dacă nu sunt capabili şi nu pot face faţă acestor procese în care trebuie să ne reprezinte propun să desfiinţăm acest serviciu.” 
Constantin Toma, primarul municipiului Buzău:

„Ar fi mai bine să vă abţineţi de la comentarii domnule Roşioru, deoarece dumneavoastră aţi fost lângă domnul Adrian Mocanu atunci când a atacat şi a spus că deţine toate datele şi documentele despre mine. O parte au fost furate din primărie şi acum trebuie să dea socoteală în faţa organelor de anchetă din această ţară despre acea informaţie, dar dumneavoastră ştiţi mai mult. În acelaşi timp doriţi ca primăria să nu se apere, deoarece aici trebuie avocaţi specializaţi, iar echipa primăriei este foarte subţire din acest punct de vedere. În două, trei luni de zile sper să angajăm oameni competenţi, cu toate că la salariile mici care sunt aici nu cred că vor veni oameni de prea mare valoare.”
Domnul consilier Roșioru Silviu – Laurențiu:

„Nu cred că partea financiară se pune în balanţă. Am experienţe triste cu avocaţii, m-am judecat cu statul român, am câştigat la Strasbourg, nu m-au ajutat cu nimic avocaţii. După părerea mea avocaţii nu fac nimic altceva decât să ceară bani şi să fure Consiliul Local şi bugetul local. Părerea şi sfatul meu este să angajăm jurişti în cadrul Serviciului Juridic al primăriei şi să-i punem, la treabă ca să ne apere interesele. Asta am vrut să spun. Nu am nici un interes, nici de o parte nici de cealaltă parte. Mi-am exprimat părerea ca şi membru în Consiliul Local.” 
Constantin Toma, primarul municipiului Buzău:

„Este dreptul dumneavoastră. Eu am experienţe fericite. Vă anunţ că sumele puse pe aceste procese sunt foarte mici. Vorbim de 1.500 de lei sau 2.000 de lei cel mai mult.”
Domnul consilier Roșioru Silviu – Laurențiu:

„Noi nu trebuie să mergem în paralel cu ce face domnul Tescaru.”

Constantin Toma, primarul municipiului Buzău:

„Aveţi o poziţie prin care luaţi apărarea actualei mafii şi este părerea dumneavoastră.”

Domnul Sava George, inspector cu atribuţii delegate de secretar:

„Haideţi să nu polemizăm de-o parte şi de alta lucrurile. Problema se pune în felul următor. Într-adevăr la ora actuală, primăria are nevoie de mai mulţi jurişti. Până vom mai angaja alţi jurişti singura soluţie este de a angaja o firmă de avocatură pentru a susţine aceste dosare. Colegii jurişti, din experienţa mea, sunt încărcaţi, nu ca la Societatea Comercială Trans Bus S.A. Buzău cu 237%, dar sunt încărcaţi peste 150%. Au procese pe rol, procese pe Legea 10/2001, notificări, contracte, fel de fel de comisii. Nu se poate, la ora actuală, să susţii un asemenea volum de muncă cu patru jurişti. Dacă în continuare vom merge în acest fel, calitatea actului juridic va scădea datorită faptului că sunt supraîncărcaţi. De aceea eu vin şi fac un apel la dumneavoastră să înţelegeţi această necesitate. Nu poţi să faci totul cu oameni puţini. Până vom face angajări vom merge cu firme de avocaţi. Un lucru aş vrea să mai menţionez, avocaţii nu sunt doar cei care iau bani, cunosc foarte mulţi colegi avocaţi, îşi fac treaba şi sunt sigur că şi cei care vor fi angajaţi de către primărie îşi vor face treaba pentru că într-un asemenea dosar este în joc şi faima lor până la urmă.” 
Domnul Florescu Constantin, președintele ședinței:

„Ştiţi care este problema, în societatea noastră toată lumea se pricepe la fotbal, la drept, la medicină şi la politică. Avem nevoie şi de medici şi de avocaţi. Aceasta este şi părerea mea. Este vorba despre o situaţie tranzitorie. Este vorba despre un buget fix, care nu mai poate fi depăşit. Aici se pune problema Consiliului Local, dacă ne putem permite să facem această cheltuială ca să ne apărăm drepturile în condiţiile în care din partea cealaltă avem, după cum vedeţi, o asistenţă juridică. Eu am prins şi perioada de dinainte de 1990, când judecătorii aveau obligaţia să privească procesele din punct de vedere al interesului statului. Acum lucrurile stau la egalitate. Ca să stăm cu sufletul împăcat avem nevoie de o egalitate de forţe, în pregătirea proceselor.”
Domnul consilier Roșioru Silviu – Laurențiu:

„Justiţia nu cred că o fac avocaţii.”
Domnul Florescu Constantin, președintele ședinței:

„Nu, sunteţi într-o eroare. Dacă vorbim de dosar civil, acesta începe să fie făcut de avocat. Dumneavoastră aveţi experienţă cu dosarele penale. Dosarele civile sunt făcute de avocaţi, după care se formează în şedinţele publice cu avocatul celeilalte părți.”

 Domnul consilier Bârlă Fănică:

„Din experienţa mea anterioară vreau să vă aduc la cunoştinţă că pentru angajarea unui avocat de către primărie, am trimis documente la Curtea de Conturi, la DNA Bucureşti, la DICOT Buzău şi aşa mai departe.”
Constantin Toma, primarul municipiului Buzău:

„Nu au fost aprobate, domnule Bârlă. Am documentele de la Curtea de Conturi, sunt două situaţii, un caz Stănescu şi un caz doamna Alexe, în care se menționează de ce nu aveţi aprobarea Consiliului Local. Bineînţeles că voi imputa acele sume celor două persoane, iar această situație se va întoarce tot împotriva domnului Boşcodeală Constantin, deoarece nu poate fi vinovat avocatul care a fost angajat, ci cel care a semnat din primărie. Este acea sumă la care trebuie să găsesc responsabili până la sfârşitul acestui an. Curtea de Conturi acuză că nu a existat aprobarea Consiliului Local pentru a angaja cu contract o firmă de avocaţi. Este un caz excepţional şi-l putem justifica.”

Domnul consilier Barbu Ion:

„Legat de acest proiect, vom vota pentru. Vrem neapărat să se găsească şi cea mai bună firmă de avocatură, deoarece lucrurile legate de toate procesele care au fost pe rol în ultimul timp nu au decurs în favoarea primăriei. Primăria a pierdut sume foarte mari. În ultimul rând nu mi se pare deloc în regulă să drenăm tot în găsirea de soluţii. De această dată vreau să găsim o soluţie bună, deoarece Buzăul va ajunge în anul 2017 fruntaş în ceea ce priveşte cheltuielile cu apa. Populaţia, aşa cum spuneţi şi dumneavoastră nu mai suportă. La un moment dat trebuie să ne îndreptăm împotriva celor care de-a lungul timpului au dirijat lucrurile în aşa fel încât să fin nevoiți să transferăm toate drepturile către această societate. La această oră, primăria municipiului Buzău se confruntă cu asemenea situaţii, în care este nevoită să angajeze firmă de avocatură. Însă pentru ce? Pentru a duce la final un drept pe care îl aveam de la bun început, de a avea societăţi subordonate. Acest agent economic nu s-a înfiinţat de la sine. El a fost în subordinea primăriei în tot acest timp. Acum aflăm că acest agent este şi regional. Ar trebui în partid să-l întrebaţi pe domnul preşedinte al Consiliului Judeţean, de ce nu vă susţine. În PSD ce se întâmplă, nu că ar fi treaba noastră.”
Domnul Florescu Constantin, președintele ședinței:

„Aceasta este altă problemă.”

Constantin Toma, primarul municipiului Buzău:

„Să ne amintim că acest domn Tescaru Ionel a candidat din partea PNL-ului la primărie.”

Domnul consilier Ionescu Constantin:

„Director economic de la PNL.”
Domnul consilier Marin Ion:
„Vroiam să completez ceea ce au spus şi antevorbitorii mei. Mi-a luat-o înainte domnul consilier Barbu Ion, aveam aceleaşi idei. Vin să completez, trebuie să rezolvăm conflictul cu Compania de Apă pentru că acolo suntem trataţi toţi cu dispreţ. Cei care beneficiem de serviciile acestei companii. În condiţiile în care suntem trataţi aşa cum suntem trataţi, şi pătim ceea ce plătim. Dacă plătim o calitate îndoielnică a apei la un preţ mult supraevaluat, cum putem să acceptăm ideea că este un proces oarecare. Un asemenea proces este pentru instanţă, care trebuie să judece cu celeritate. Pentru noi este un proces până la urmă nu neapărat vital, dar care să vină în sprijinul comunităţii nu în sprijinul unuia sau altuia. Se încearcă acreditarea pe diverse căi. Trebuie să înţelegem că avem nevoie de o reprezentare corespunzătoare în procesul cu această Companie de Apă, care, pe banii noştrii până la urmă, îşi permite să angajeze firme de avocatură şi să ne trateze cu desconsiderație. Aceasta este părerea mea, o susţin şi sunt sigur că mulţi oameni au aceeaşi părere. Atât am avut să spun legat de această problemă. Nu este un proces oarecare şi nu este o cauză în care ne judecăm pentru câţiva metri pătraţi pe care a fost amplasat un chioşc sau altceva. Este vorba de soarta oraşului. Vă mulţumesc.” 
Domnul consilier Ionescu Constantin:

„La acest proiect de hotărâre nu voi vota.”

Domnul Florescu Constantin, președintele ședinței:

„Vă abţineţi.”
Domnul consilier Ionescu Constantin:

„Da”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru, un vot împotrivă (Roşioru Silviu – Laurenţiu), o abţinere (Ionescu Constantin).
X X X

Alte probleme ale activităţii curente.
Domnul consilier Barbu Ion:

„Aş vrea să fac o precizare în legătură cu aceste şedinţe extraordinare care sunt prea dese. Înţeleg că sunt probleme urgente, dar ar trebui ca o parte din materiale să le introducem la şedinţele ordinare. O şedinţă extraordinară pe lună nu ar fi o problemă.”
Constantin Toma, primarul municipiului Buzău:

„Domnul consilier vă respect din tot sufletul, dar credeţi-mă că avem probleme extraordinare şi acestea sunt foarte multe. Trebuie să le rezolvăm. Apar tot felul de decizii pe care trebuie să le luăm. Această şedinţă s-a ţinut în mod excepţional pentru cele două puncte de pe ordinea de zi, deoarece dacă nu se aprobau astăzi pierdeam banii pentru blocuri şi pentru axa 4. Vă mulţumim.”
X X X

În încheiere, domnul consilier Florescu Constantin, preşedintele şedinţei, declară închise lucrările şedinţei, mulţumind tuturor pentru participare.

Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,

  consilier Florescu Constantin

INSPECTOR CU ATRIBUŢII 
DELEGATE DE SECRETAR,

   Sava George
15

